Čierny kostol (Brašov)

Čierny kostol (, , ) je gotický evanjelický kostol z obdobia stredoveku nachádzajúci sa v historickom centre mesta Brašov v Brašovskej župe v Sedmohradsku v Rumunsku. Má priznaný štatút kultúrnej pamiatky a je považovaný za najvýznamnejšiu pamiatku Brašova.

Názov 
Názov kostola je odvodený od toho, že v roku 1689 v dôsledku vojen s Osmanskou ríšou postihol okolie kostola veľký požiar, pri ktorom bol vonkajšok kostola obhorený a steny ostali pôsobením ohňa čierne.

Charakteristika a dejiny 
Výstavba kostola sa začala v roku 1377 a kostol zpočiatku niesol meno kostol svätej Márie. V roku 1421 bola podstatná časť konštrukcie zničená počas tureckého nájazdu a tak bola výstavba kostola dokončená až v roku 1477. Budova kostola je pomerne veľkých rozmerov, dosahuje dĺžky až 90 metrov, šírka stavby sa pohybuje medzi 25 až 37 metrami a výška v najvyššom mieste veže dosahuje až 65 metrov. Vnútrajśok kostola má kapacitu až 5000 ľudí.

V roku 1689 postihol okolie budovy rozsiahly požiar, ktorý poničil fasádu, ktorej renovácia trvala následujúcich približne 100 rokov. Okrem fasády bola zničená počas požiaru aj strecha budovy, súčasná strecha je teda tiež z obdobia po tejto udalosti.

V roku 1866 bol v kostole vybudovaný neogotický oltár a od roku 1924 je budova vykurovaná. V rokoch 1937 až 1944 boli z exteriéru kostola odstránené sochy, ktoré boli nahradené kópiami a originály boli umiestnené v interiére kostola, aby nedochádzalo k ich poškodzovaniu vplyvom poveternostných podmienok. V roku 1977 prebehla renovácia kostola, ktorý bol poškodený zemetrasením v tom istom roku.

Organ 
V kostole sa nachádza jeden z najväčších organov v Európe, ktorého súčasťou je až 3993 píšťal. Bol postavený v rokoch 1836 až 1839 berlínskym výrobcom organov Buchholzom. V roku 1924 bol priestor pred organom rozšírený za účelom organizovania sakrálnych hudobných koncertov. V súčasnej dobe sa v kostole koná organový koncert sprevádzaný chórom každý týždeň.

Ďalšie zaujímavosti 
 V kostole sa nachádza veľmi veľká a vzácna kolekcia kobercov z Malej Ázie najmä zo 17. a 18. storočia, ktoré boli kostolu darované remeselníkmi, obchodníkmi ako aj občanmi mesta. V kostole sa nachádza aj veľké množstvo významných malieb a sôch.
 Vo veži kostola sa nachádza najväčší kostolný zvon na území Rumunska, ktorý dosahuje váhy až 6,3 tony.
 Kostol je každoročne navštívený približne 100 000 návštevníkmi čo z neho robí druhú najoblúbenejšiu turistickú atrakciu v Rumunsku po hrade Bran.
 Podľa pôvodného plánu mal mať budova kostola dve veže, no v dôsledku nedostatku finančných prostriedkov bola postavená len jedna veža a aj tá bola dokončená až v roku 1514, 37 rokov po dokončení kostola.
 Kostol bol zpočiatku rímskokatolíckym kostolom, až v roku 1542 sa na základe iniciatívy humanistu Johannesa Honterusa stal kostolom evanjelickým a bohoslužby sa začali konať v nemeckom jazyku. Sám Johhanes Honterus je pochovaný v budove kostola.
 Kostol je najväčšou gotickou stavbou na území juhovýchodnej Európy.

Galéria

Referencie 

Evanjelické kostoly v Rumunsku
Stredoveké kostoly v Rumunsku
Kultúrne pamiatky v Rumunsku
Architektúra z 1477
Stavby v Brašove